Заргулдор

Заргулдор, залғам, зарғилдоқ () — як навъ паранда, мансуби заргулдорҳост.

Дарозиаш 24-25 см (боли наринааш 197—163 мм, модинааш 132—153 мм), вазнаш 56-97 г. Наринааш зарди тилоранг; аз бехи нӯл ҷониби чашм хатти сиёҳ дорад. Пару болаш сиёҳ, доғҳои зард дорад. Нӯл ва чашмонаш сурхчатоб. Пару боли модинааш аз боло сабзи зардгуна, аз поин сафеди зардтоб; бол ва думаш маллаи сабзранг. Заргулдор дар ҷангалзорҳои кӯҳии Африқои Шимолу Ғарбӣ ва Авруосиё, Муғулистони Ғарбӣ ва Хитой лона мегузорад; дар шимоли Ҳиндустон парандаи муқимист. Дар Тоҷикистон охирҳои апрел пайдо шуда, охирҳои август парида меравад. Ғизои заргулдор ҳашарот ва меваҳо мебошанд. Заргулдорҳо танҳо, ҷуфт-ҷуфт, баъзан села-села зиндагӣ мекунанд. Хониши заргулдор ба навои най монанд буда, наринаю модина ҳамовоз мешаванд. Дар нӯги дарахтон аз нахи рустаниҳо, баргҳои хушк, пат, пар лонаи сабадшакл месозад. Моҳҳои май — июн 3-4 тухми хол-хол мегузорад. Тухмҳоро заргулдори модина 16-17 шаборӯз мехобонад. Чӯҷаҳо баъди 16-18 рӯзи аз тухм баромадан парвозӣ мешаванд. Заргулдор ҳашароти зараррасонро нест мекунад.

 Эзоҳ 

 Адабиёт 

 Флинт Ф. Е. (ва диг.). Птицы СССР. М., 1968;
 Абдусалямов И. А. Фауна Таджикской ССР. Т. 19. Ч. 2. Д., 1973.

Гурӯҳ:Олами ҳайвонот
Гурӯҳ:Парандаҳо